РЕШЕНИЕ НА КОМИСИЯТА
от 9 юли 2009 година
за установяване на екологични критерии за присъждане на знака за екомаркировка на Общността за матраци
(нотифицирано под номер C(2009) 4597)
(текст от значение за ЕИП)
(2009/598/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 6, параграф 1, втора алинея от него,
след консултация със Съвета по екомаркировка на Европейския съюз,
като има предвид, че:
(1)
Съгласно Регламент (ЕО) № 1980/2000 знакът за екомаркировка на Общността може да се присъди на продукт, притежаващ характеристики, с които може да допринесе значително за подобрения по отношение на важни екологични аспекти.
(2)
Регламент (ЕО) № 1980/2000 предвижда, че в зависимост от продуктовата група трябва да се въведат специфични критерии за екомаркировка, разработени въз основа на критериите, определени от Съвета по екомаркировка на Европейския съюз.
(3)
Този регламент предвижда също, че преразглеждането на критериите за екомаркировка, както и на свързаните с тях изисквания за оценяване и удостоверяване, трябва да се осъществява своевременно - преди изтичането на срока на валидност на критериите, определени за съответната продуктова група.
(4)
В съответствие с Регламент (ЕО) № 1980/2000 бе извършено своевременно преразглеждане на екологичните критерии, както и на свързаните с тях изисквания за оценяване и удостоверяване, установени с Решение 2002/740/ЕО на Комисията от 3 септември 2002 г. (2) за установяване на ревизирани екологични критерии за присъждане на знака за екомаркировка на Общността на матраци. Споменатите екологични критерии и свързаните с тях изисквания за оценяване и удостоверяване са валидни до 31 март 2010 г.
(5)
В светлината на това преразглеждане е уместно, с оглед на отчитане на научните и пазарните новости, да бъде променено определението на продуктовата група и да бъдат установени нови екологични критерии.
(6)
Екологичните критерии, както и изискванията за оценяване и удостоверяване, следва да бъдат валидни в период от четири години, започващ от датата на приемане на настоящото решение.
(7)
Следователно Решение 2002/740/ЕО следва да се замени.
(8)
Следва да бъде разрешен преходен период за производителите, на чиито изделия е бил присъден знакът за екомаркировка за матраци въз основа на критериите от Решение 2002/740/ЕО, така че те да имат достатъчно време да адаптират продуктите си и да ги приведат в съответствие с актуализираните критерии и изисквания. На производителите следва да бъде разрешено да подават заявления съгласно критериите, определени в Решение 2002/740/ЕО, или съгласно критериите, определени в настоящото решение, до изтичането на срока на действие на посоченото решение.
(9)
Мерките, предвидени в настоящото решение, са в съответствие със становището на Комитета, създаден съгласно член 17 от Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
1. Продуктовата група „матраци“ включва:
а)
матраци, определени като продукти, предоставящи повърхност за сън или за почивка, за употреба в помещения. Продуктите се състоят от текстилно покритие, запълнено с материали, което може да се поставя върху съществуваща леглова конструкция;
б)
материалите, запълващи матраците, които могат да бъдат: латексна пяна, полиуретанова пяна и пружини;
в)
дървени леглови основи, които носят матраците.
2. Продуктовата група включва матраци с пружини, определени като тапицирани леглови основи, състоящи се от пружини и покрити с дреб, както и матраци, снабдени със сменяеми и/или перящи се калъфки.
3. В продуктовата група не са включени надуваемите и водните матраци, класирани в Директива 93/42/ЕИО на Съвета (3).
Член 2
За да бъде присъден знакът за екомаркировка на Общността за продукти от продуктовата група „матраци“ съгласно Регламент (ЕО) № 1980/2000, съответният матрак следва да отговаря на критериите, изложени в приложението към настоящото решение.
Член 3
Екологичните критерии за продуктовата група „матраци“, както и съответните изисквания за оценяване и удостоверяване, са валидни в период от четири години, започващ от датата на приемане на настоящото решение.
Член 4
Кодовият номер на категорията продукти „матраци“, определен за административни цели, е „014“.
Член 5
Решение 2002/740/ЕО се отменя.
Член 6
1. Заявления за присъждане на екомаркировка на продукти, попадащи в продуктовата група „матраци“, които са подадени преди датата на приемане на настоящото решение, се оценяват в съответствие с условията, определени в Решение 2002/740/ЕО.
2. Заявленията за знак за екомаркировка за продукти от продуктовата група „матраци“, подадени след датата на приемане на настоящото решение, но не по-късно от 31 март 2010 г., могат да бъдат съобразени с критериите, посочени в Решение 2002/740/ЕО, или с критериите, посочени в настоящото решение.
Тези заявления ще бъдат оценявани в съответствие с критериите, с които са съобразени.
3. Когато знакът за екомаркировка на Общността е присъден въз основа на заявление, оценено съгласно критериите в Решение 2002/740/ЕО, тази екомаркировка може да бъде използвана до изтичането на 12 месеца след датата на приемане на настоящото решение.
Член 7
Адресати на настоящото решение са държавите-членки.
Съставено в Брюксел на 9 юли 2009 година.